የሱዳን ወታደሮች ለተቃውሞ የወጡ ዘጠኝ ሰልፈኞችን ገደሉ
በሱዳን ለተቃውሞ አደባባይ በወጡ ሰልፈኞች ላይ ወታደሮች በከፈቱት ተኩስ የዘጠኝ ሰዎች ህይወት ማለፉ ተገለጸ፡፡በግጭቱ ህይወታቸው ካለፈው ሰልፈኞች በተጨማሪ ሌሎች በርካታ ሰልፈኞችም ቆስለዋል ነው የተባለው፡፡ሰልፈኞቹ ወታደራዊ የሽግግር ምክር ቤቱ ስልጣኑን በህዝባዊ አስተዳደር እንዲተካ ለመቀየር አደባባይ የወጡ ናቸው።የሱዳን ሙያተኞች ማህበር በትዊተር ገጹ እንዳሰፈረው ወታደራዊ የሽግግር ምክር ቤቱ ሰልፈኞችን ለመበተን በርካታ የመከላከያ አባላትን አሰማርቷል፡፡በመዲናዋ ካርቱም የተኩስ ድምጽ እየተሰማ መሆኑንና አልፎ አልፎ ጭስ እየታየ መሆኑንም የመገናኛ ብዙሃን የአይን እማኞችን ጠቅሰው እየዘገቡ ይገኛል፡፡በሱዳን መዲና ካርቱም በሚገኝ አንድ ሥፍራ የመቀመጥ አድማ እያደረጉ የነበሩ ዜጎች የተከፈተባቸውን ተኩስ በመሸሽ ላይ እንደሆኑ መረጃዎች እየጠቆሙ ነው።የሮይተርስ ዜና ወኪል የታጠቁ ወታደሮች የመቀመጥ አድማ የሚደረግበት ሥፍራን ሰብረው እንደገቡ አስነብቧል።በማሕበራዊ ድር አምባዎች የሚለቀቁ ምስሎችም በጭስ ከታፈነችው ካርቱም የሚወጡ የጥይት ድምፆችን የሚያስደምጡ ናቸው። አልፎም ተቃዋሚዎች ጎማ በማቃጠል ራሳቸውን ከወታደሮች ለመከላከል እየጣሩ እንዳለ ታውቋል።ከሱዳን ጦር ኃይል ዋና መሥሪያ ቤት ፊት ለፊት እየተደረገ ያለው ተቃውሞ ወታደራዊው ጊዜያዊ አስተዳደር ሥልጣኑን ለሲቪል እንዲያስረክብ የሚጠይቅ ነው።ለቢቢሲ ድምጿን የሰጠችው ፋቢያ ካላፍ ተቃውሞው ላይ ለመሳተፍ የካርቱም መንገዶችን እያካለለች እንደሆነ ትናገራለች።ፀረ-መንግሥት የሆኑ ሰልፎችን በማቀነባበር የሚታወቀው 'ሱዳኒዝ ሮፌሽናል አሶሴሽን' ሱዳናውያን ወታደራዊውን አስተዳደር ተቃውመው ሰልፍ እንዲወጡ አዟል።ፋቢያ «ወታደራዊው አገዛዝ ሥልጣን ለሲቪል እስኪሰጥ ድረስ ድምፃችንን ማሰማት አናቆምም» በማለት ለቢቢሲ ገልጻለች።ሌላ የዓይን እማኝ የታጠቁ ወታደሮች የታቃደ ጥቃት ሰላማዊ ዜጎች ላይ ፈፅመዋል ሲል ይወነጅላል።በሰልፈኞቹና የጸጥታ ሃይሎች መካከል ግጭቱ የተቀሰቀሰው ባሳለፍነው ቅዳሜ ሲሆን፣ እስከ ዛሬ ጠዋት ቀጥሏል ነው የተባለው፡፡(ምንጭ፡-አልጀዚራና ቢቢሲ)